Spitalul Clinic Dr. Ioan Cantacuzino din Capitală are, de luni, o sală de operaţie nouă, în cadrul Secţiei de Chirurgie Generală, în urma unei donaţii de 400.000 de euro făcute de o româncă stabilită în Marea Britanie.

Potrivit Administraţiei Spitalelor şi Serviciilor Medicale Bucureşti, una dintre cele patru săli de operaţie ale spitalului a fost complet reabilitată, în urma unei donaţii făcute de Sanda Cârciog-Rizescu, româncă stabilită în Marea Britanie de peste 30 de ani. Din aceeaşi donaţie, Secţia de Neonatologie a spitalului a fost dotată cu şase echipamente medicale pentru îngrijirea nou-născuţilor, potrivit News.ro.

Administraţia Spitalelor, aflată în subordinea Primăriei Capitalei, arată că celelalte trei săli de operaţie din secţia de Chirurgie Generală vor fi reabilitate şi ele în perioada următoare, Consiliul General al Municipiului Bucureşti alocând în acest an un buget de 150.000 de lei pentru studiul de fezabilitate.